Paigaldamine Live-andmekandjalt

ISO-tõmmise valimine ja kasutamine

Sissejuhatus

Mageiat levitatakse ISO-tõmmiste kaudu. Siin leiab abi valimaks just sellist tõmmist, mis vastab Teie vajadustele.

Paigaldusandmekandjatel on kolme tüüpi:

Klassikaline paigaldusandmekandja: see annab maksimaalse paindlikkuse ja lubab luua kohandatud paigalduse, eriti just valida, millist töökeskkonda kasutama hakata.

Live-andmekandja: sel juhul saab andmekandja pealt käivitada toimiva Mageia süsteemi ilma seda paigaldamata, et näiteks näha, mida üldse pakutakse. Siiski on Live-andmekandjal ka paigaldusprogramm, mille võib käivitada kohe andmekandja sisestamise järel või siis juba pärast taaskäivitamist Live-operatsioonisüsteemist.

Märkus

Live-andmekandjalt süsteemi paigaldamine on võrreldes klassikalise andmekandjaga lihtsam, aga ka valikuid on vähem.

Oluline

LiveISO-sid saab kasutada ainult “puhta” paigalduse, mitte aga uuendamise jaoks varasemalt versioonilt.

Võrgupaigaldus: need on väikesed ISO-tõmmised, mis sisaldavad vaid tarkvara, mida on vaja paigaldusprogrammi DrakX käivitamiseks ning DrakX-installer-stage2 ja veel mõne tarkvarapaketi leidmiseks, et siis jätkata paigaldamisega. Need paketid võivad asuda arvuti kõvakettal, mõnel muul kohalikul kettal, kohalikus võrgus või internetis.

Need andmekandjad on väga väikesed (alla 100 MB) ja abiks siis, kui internetiühenduse maht on liiga väike terve DVD allalaadimiseks, arvuti on ilma DVD-seadmeta või ei saa arvutit käivitada USB-pulga pealt.

Üksikasjadest kõneldakse järgmistes osades.

Andmekandjad

Määratlus

Me nimetame siinkohal andmekandjaks ISO-tõmmisefaili, mis võimaldab paigaldada ja/või uuendada Mageiat, ning ühtlasi ka igasugust füüsilist seadet, millele ISO-tõmmis on kopeeritud (DVD, USB-pulk jne.).

Mageia ISO-tõmmised leiab siit.

Klassikalised paigaldusandmekandjad

Ühised omadused

Kasutavad traditsioonilist paigaldusprogrammi DrakX.

Saab teha nii puhta paigalduse kui ka uuendada Mageia varasematelt väljalasetelt.

Eri andmekandjad 32- ja 64-bitisele arhitektuurile.

Paigaldusprogrammi “avaekraanil” on saada mõned tööriistad: päästesüsteem, mälu testimine, riistvara tuvastamine.

Iga DVD sisaldab paljusid saadaolevaid töökeskkondi ja keeli.

Paigaldamise käigus saab valida, kas kasutada mittevaba tarkvara või mitte.

Live-andmekandjad

Ühised omadused

Saab tarvitada distributsiooni tundmaõppimiseks ilma seda kohe kõvakettale paigaldamata.

Live-andmekandja sisaldab ka paigaldusprogrammi.

Iga ISO sisaldab ainult üht töökeskkonda (Plasma, GNOME või Xfce).

Eri andmekandjad 32- ja 64-bitisele arhitektuurile.

Sisaldavad mittevaba tarkvara.

Plasma LiveDVD

Ainult Plasma töökeskkond.

Sisaldab kõiki keeli.

Ainult 64-bitine arhitektuur.

GNOME LiveDVD

Ainult GNOME töökeskkond.

Sisaldab kõiki keeli.

Ainult 64-bitine arhitektuur.

Xfce LiveDVD

Ainult Xfce töökeskkond.

Sisaldab kõiki keeli.

32- või 64-bitine arhitektuur.

Võrgupaigalduse andmekandjad

Ühised omadused

Eri andmekandjad 32- ja 64-bitisele arhitektuurile.

Esimesed sammud on ainult inglise keeles.

netinstall.iso

Sisaldab ainult vaba tarkvara neile, kes ei ole nõus mittevaba tarkvara kasutama.

netinstall-nonfree.iso

Sisaldab mittevaba tarkvara (peamiselt draiverid, koodekid jms) neile, kes seda vajavad.

Andmekandja allalaadimine ja kontrollimine

Allalaadimine

Kui olete sobiva ISO-faili valinud, saab selle alla laadida kas HTTP või BitTorrenti vahendusel. Mõlemal juhul annab aken mõningat teavet, näiteks kasutatava peegelsaidi ja võimaluse kohta seda vahetada, kui ribalaius on liiga väike.

HTTP valimise korral peaks nägema ka teavet kontrollsummade kohta.

md5sum, sha1sum ja sha512sum (kõige turvalisem) on tööriistad ISO-tõmmise terviklikkuse kontrollimiseks. Kopeerige üks kontrollsumma (tärkide kogum) edasiseks kasutamiseks.

Vahepeal ilmub aken ISO tegelikuks allalaadimisseks:

Valige faili salvestamine ja klõpsake siis Sobib.

Allalaaditud andmekandja terviklikkuse kontrollimine

Eespool mainitud kontrollsummad on digitaalssed sõrmejäljed, mis arvutatakse kindla algoritmiga allalaaditava faili põhjal. Kui paluda algoritmil arv uuesti leida allalaaditud faili põhjal, saab tulemuseks kas sama arvu, mis tähendab, et allalaaditud fail on korras, või siis mõne muu arvu, mis tähendab, et see ei ole korras. Viimasel juhul tuleks fail uuesti alla laadida või püüda see BitTorrenti abil parandada.

Alla laaditud ISO-tõmmise kontrollsumma genereerimiseks avage konsool (selleks ei pea olema administraator) ja kirjutage:

- md5sum kasutamiseks: md5sum tõmmisefail.iso/asukoht.

- sha1sum kasutamiseks: sha1sum tõmmisefail.iso/asukoht.

- sha512sum kasutamiseks: sha512sum tõmmisefail.iso/asukoht.

Näide:

ja võrrelge arvutis saadud arvu (võimalik, et peate natuke ootama) Mageia allalaadimissaidil näidatuga.

ISO kirjutamine

Kontrollitud ISO võib nüüd kirjutada CD-le, DVD-le või USB-pulgale. See ei ole tavaline kopeerimine, vaid eesmärk on luua käivitatav andmekandja.

ISO kirjutamine CD-le või DVD-le

Kasutage soovikohast kirjutamisprogrammi, aga kontrollige kindlasti, et seade oleks määratud kirjutama tõmmist, mitte aga andmeid või faile. Rohkem teavet leiab Mageia wikist.

ISO kirjutamine USB-pulgale

Kõik Mageia ISO-d on hübriidsed, mis tähendab, et neid saab kirjutada ka USB-pulgale, mis on käivitatav ja mille pealt saab süsteemi paigaldada.

Hoiatus

Tõmmise kirjutamine USB-pulgale hävitab kõik varasemad failisüsteemid seadmes ja kõik andmed lähevad kaotsi.

Märkus

Pärast seda on ainuke partitsioon USB-pulgal Mageia ISO partitsioon.

Nii et kui 4 GB suurune ISO-tõmmis kirjutatakse 8 GB USB-pulgale, siis näitabki pulk ainult 4 GB. Põhjus peitub selles, et ülejäänud 4 GB ei ole vormindatud, mistõttu seda ei saa kasutada. Algse mahu taastamiseks tuleb USB-pulk uuesti vormindada ja partitsioneerida.

Graafilise tööriista kasutamine Mageias

Kasutada võib mõnda graafilist tööriista, näiteks IsoDumper.

Graafilise tööriista kasutamine Windowsis

Võite proovida järgmisi programme:

- Rufus valikuga "ISO image";

- Win32 Disk Imager

Käsurea kasutamine GNU/Linuxi süsteemis

Hoiatus

Käsitsi toimetamine on potentsiaalselt *ohtlik*. Kui seadme ID valesti anda, võib ketta partitsiooni sootuks üle kirjutada.

Avage konsool

Võtke administraatori õigused käsuga su - (ärge unustage kriipsukest - lõpus)

Ühendage USB-pulk (ärge haakige seda, see tähendab ärge avage ühtegi rakendust või failihaldurit, mis seda lugeda võiks)

Sisestage käsk fdisk -l

Leidke oma USB-pulga seadmenimi (suuruse järgi); näiteks toodud pildil on selleks /dev/sdb, mis on 8 GB suurune USB-pulk.

Teine võimalus on leida seadme nimi käsuga dmesg: lõpus näeb seadme nime, mille alguses seisab sd, antud juhul sdd; samuti on näha, et suurus on 2 GB:

[72594.604531] usb 1-1: new high-speed USB device number 27 using xhci_hcd
[72594.770528] usb 1-1: New USB device found, idVendor=8564, idProduct=1000
[72594.770533] usb 1-1: New USB device strings: Mfr=1, Product=2, SerialNumber=3
[72594.770536] usb 1-1: Product: Mass Storage Device
[72594.770537] usb 1-1: Manufacturer: JetFlash
[72594.770539] usb 1-1: SerialNumber: 18MJTWLMPUCC3SSB
[72594.770713] usb 1-1: ep 0x81 - rounding interval to 128 microframes, ep desc says 255 microframes
[72594.770719] usb 1-1: ep 0x2 - rounding interval to 128 microframes, ep desc says 255 microframes
[72594.771122] usb-storage 1-1:1.0: USB Mass Storage device detected
[72594.772447] scsi host8: usb-storage 1-1:1.0
[72595.963238] scsi 8:0:0:0: Direct-Access     JetFlash Transcend 2GB    1100 PQ: 0 ANSI: 4
[72595.963626] sd 8:0:0:0: [sdd] 4194304 512-byte logical blocks: (2.14 GB/2.00 GiB)
[72595.964104] sd 8:0:0:0: [sdd] Write Protect is off
[72595.964108] sd 8:0:0:0: [sdd] Mode Sense: 43 00 00 00
[72595.965025] sd 8:0:0:0: [sdd] No Caching mode page found
[72595.965031] sd 8:0:0:0: [sdd] Assuming drive cache: write through
[72595.967251]  sdd: sdd1
[72595.969446] sd 8:0:0:0: [sdd] Attached SCSI removable disk

Sisestage käsk: dd if=ISO-faili/asukoht of=/dev/sdX bs=1M

kus X on teie seadme nimi, nt. /dev/sdd

Näide: dd if=/home/user/Downloads/Mageia-6-x86_64-DVD.iso of=/dev/sdd bs=1M

Vihje

Võib-olla tasub teada sedagi, et if tähendab input file'i ehk eesti keeli sisendfaili ja of omakorda output file'i ehk väljundfaili.

Sisestage käsk sync

See ongi kõik: nüüd võib USB-pulga välja võtta.

Mageia laadimine Live-süsteemina

Käivitamine andmekandjalt

Arvuti võib käivitada otse Live-DVD või USB-pulga pealt. Tavaliselt on selleks tarvis kõigest asetada USB-pulk või DVD-plaat paika ning taaskäivitada arvuti.

Kui arvuti ei käivitu automaatselt USB või DVD pealt, võib olla tarvilik BIOS alglaadimise ketta (Boot Disk) prioriteeti muuta. Teise võimalusena võib püüda avada alglaadimisseadme menüü, et sealt valida seade, millelt arvuti käivitub.

Vihje

BIOSi või alglaadimismenüü kallale pääsemiseks arvuti töölepaneku järel võite vajutada F2, Del või Esc BIOSi või Esc, F8, F10 või F11 alglaadimisseadme menüü avamiseks. Need (üsna tavapärased) on küll ainult osa võimalikest valikutest.

Märkus

Tegelik ekraan, mida Te esimesena näete Live-andmekandjalt laadides, sõltub sellest, kas arvuti emaplaat on pärand- (BIOS) või UEFI süsteemiga.

BIOS-i/CSM-i/Pärandrežiimis

Esimene ekraan BIOS-i režiimis algkäivitusel

Menüü

Mageia laadimine

Sel juhul laaditakse Mageia Live-süsteem ühendatud DVD või USB andmekandjalt (selle tulemus on võrreldes paigaldatud operatsioonisüsteemiga päris aeglane tegutsemine).

Kui süsteem on laaditud, võite asuda paigaldamise kallale

+ mittevaba videodraiveri kasutamine (aeglasem käivitus)

Mageia Live-süsteemi laadimine mittevabu videodraivereid kasutades

Mageia paigaldamine

Sel juhul paigaldatakse Mageia kohe kõvakettale.

+ mittevaba videodraiveri kasutamine (aeglasem käivitus)

Mageia paigaldamine mittevabu videodraivereid kasutades

Mälutest

Paigaldatud muutmälu (RAM) testimine arvukaid lugemis- ja kirjutamisoperatsioone ette võttes. Kui test lõpeb, tuleb teha taaskäivitus.

F2 Keel

F2 vajutamisel saab lasta paigandusprogrammil paigaldamise ajal tarvitada konkreetset keelt. Valige vajalik keel nooleklahvidega liikudes ja vajutage siis Enter.

UEFI režiimis

Esimene ekraan UEFI režiimis algkäivitusel

Menüü

Mageia laadimine

Sel juhul laaditakse Mageia Live-süsteem ühendatud DVD või USB andmekandjalt (selle tulemus on võrreldes paigaldatud operatsioonisüsteemiga päris aeglane tegutsemine). Kui süsteem on laaditud, võite asuda paigaldamise kallale.

Mageia paigaldamine

Sel juhul paigaldatakse Mageia kohe kõvakettale.

F2 Keel

F2 vajutamisel saab lasta paigandusprogrammil paigaldamise ajal tarvitada konkreetset keelt. Valige vajalik keel nooleklahvidega liikudes ja vajutage siis Enter.

Märkus

Kui laadisite USB-pulgalt, näete eespool mainitud menüüvalikuid topelt, millisel juhul tuleb valida variant, mille järel seisab "USB".

Kasutatava keele valimine

Valige vajalik keel, laiendades nimekirja kõigepealt maailmajao järgi. Mageia kasutab langetatud valikut nii paigaldamise ajal kui ka paigaldatud süsteemis.

Valige vajalik keel. Mageia kasutab langetatud valikut nii paigaldamise ajal kui ka paigaldatud süsteemis.

Kui Teie süsteemi tuleks paigaldada mitu keelt kas Teie enda või teiste kasutajate tarbeks, siis tuleks nupule Mitme keele valimine klõpsates need kõik kohe lisada. Pärast paigaldamist on uute keelte lisamine juba palju keerulisem.

Oluline

Isegi kui paigaldate mitu keelt, tuleb üks neist valida esimesel ekraanil eelistatud keeleks. See keel on märgitud ka mitme keele valimise ekraanil.

Kui klaviatuuri keel ei sobi kokku eelistatud keelega, oleks mõistlik paigaldada kohe ka klaviatuurile vastav keel.

Mageia toetab vaikimisi UTF-8 (Unicode). Selle võib keelata mitme keele valimise ekraanil, kui olete kindel, et see Teie keelele kohe üldse ei sobi. UTF-8 keelamine rakendub kõigile paigaldatavatele keeltele.

Oma süsteemi keelt saab pärast paigaldamist muuta, valides Mageia juhtimiskeskus → Süsteem → Süsteemi lokaliseerimine.

Litsents ja väljalaskemärkmed

Litsentsileping

Enne Mageia paigaldamist lugege palun hoolikalt läbi litsentsi tingimused.

Need tingimused kehtivad kogu Mageia distributsioonile ja enne jätkamist tuleb nendega nõustuda.

Jätkamiseks valige lihtsalt Nõustun ja klõpsake siis Edasi.

Kui Te aga ei ole tingimustega nõus, siis täname Teid huvi eest. Klõps nupule Välju taaskäivitab arvuti.

Väljalaskemärkmed

Olulist teavet käesoleva Mageia väljalaske kohta näeb, kui klõpsata nupule Väljalaskemärkmed.

Ajavööndi seadistamine

Määrake ajavöönd kindlaks, valides oma riigi või linna, mis asub samas ajavööndis Teie lähedal.

Järgmisel ekraanil saab valida, kas riistvaraline kell on seatud kohalikule ajale või GMT-le ehk maailmaajale (UTC).

Märkus

Kui Teie arvutis on ka teisi operatsioonisüsteeme, kontrollige, et nad kõik oleksid lültiatud kas kohalikule ajale või siis UTC/GMT-le.

Kellaaja seadistamine

Siin tuleb valida, kas arvuti sisemine kell on seatud kohalikule ajale või UTC ehk standardajale.

Kaardil Muu saab lubada aja automaatse sünkroonimise ja määrata kindlaks NTP- ehk ajaserveri.

Klaviatuuri valimine

Siin saab kindlaks määrata klaviatuuripaigutuse, mida soovite Mageias pruukida.

Teile pakutakse (nimekirjas esile tõstetud) klaviatuuripaigutust vastavalt varem valitud keelele ja ajavööndile.

Mageia proovimine Live-süsteemina

Live-režiim

Seda ekraani näeb siis, kui valida Live-andmekandja menüüs Mageia laadimine.

Riistvara järeleproovimine

Üks Live-režiimi eesmärke on järele proovida, kas Mageia suudab riistvara korrektselt hallata. Sel juhul saab näiteks Mageia juhtimiskeskuse riistvara sektsioonis kontrollida, kas ikka kõigil seadmetel on draiver olemas. Järele saab proovida enamiku seadmeid:

võrguliides: seda aitab seadistada net_applet

videokaart: kui nägite eelmist ekraani, on sellega kõik korras

helikaart: mingi kõll on juba kõlanud

printer: seda saab seadistada ja testlehekülje välja trükkida

skanner: võimalik on dokument skannida

Kui kõik on korras, võib paigaldamisega jätkata. Kui mitte, siis saab lihtsalt väljuda.

Märkus

Siin langetatud seadistamisvalikud jäetakse paigaldamise käigus meelde.

Paigaldamise käivitamine

Mageia LiveDVD paigaldamiseks kõvakettale või SSD-kettale klõpsake lihtsalt ikoonile Paigaldamine kõvakettale. Ilmub näidatav ekraan ja seejärel samm Partitsioneerimine, nagu ka otsepaigalduse korral.

Kõvaketta jagamine

Väljapakutud jagamine

Sellel ekraanil näete oma kõvaketta või -ketaste sisu ning lahendusi, mida DrakXi partitsioneerimisnõustaja pakub Mageia paigaldamiseks.

Pakutavad valikud sõltuvad Teie kõvaketaste konkreetsest ülesehitusest ja sisust.

Põhivalikud

Olemasolevate partitsioonide kasutamine

Kui see on näha, leiti olemasolevad Linuxiga ühilduvad partitsioonid ning neid võib kasutada paigaldamiseks.

Vaba ruumi kasutamine

Kui kõvakettal on kasutamata ruumi, siis selle valikuga saab selle eraldada uuele Mageia paigaldusele.

Vaba ruumi kasutamine Windowsi partitsioonil

Kui Teil leidub kasutamata ruumi olemasoleval Windowsi partitsioonil, võib paigaldusprogramm välja pakkuda selle kasutamise. See võib olla väga mõistlik valik oma uuele Mageia paigaldusele ruumi leidmiseks, kuid samal ajal on see riskantne, mistõttu tuleks kindlasti teha kõigist olulistest failidest varukoopia!

Selle valiku korral näitab paigaldusprogramm alles jäävat Windowsi partitsiooni helesinisena ja tulevast Mageia partitsiooni tumesinisena ning nende all näeb kavandatud suurusi. Ühtlasi on Teil võimalus neid suurusi muuta, klõpsates partitsioonide vahel asuvale tühialale ja seda lohistades. Seda näitab allolev pilt.

Kogu ketta tühjendamine ja kasutamine

Selle valimisel kasutatakse kogu ketast ainult Mageia jaoks.

Hoiatus

Sellega kustutatakse valitud kõvakettal KÕIK andmed. Olge ettevaatlik! Kui kavatsete kasutada osa kettast millegi muu tarbeks või on Teil juba kettal andmeid, millest Te ei soovi ilma jääda, ärge seda võimalust valige.

Oluline

Pange tähele, et sellega kaasneb Windowsi partitsiooni suuruse vähendamine. Partitsioon peab olema "puhas", see tähendab Windows peab olema viimasel korral korrektselt suletud. Samuti peab partitsioon olema defragmenteeritud, ehkki see ei garanteeri veel, et kõik failid on alalt, mida Mageia paigaldamiseks kasutatakse, tõepoolest eemaldatud. Sellepärast ongi äärmiselt soovitatav kõik vähegi olulised failid eelnevalt varundada.

Ketta jagamine oma tahtmist mööda

See valik annab täieliku kontrolli määrata, kuidas ja kuhu Mageia kõvakettal või -ketastel paigaldatakse.

Kui Te ei vali võimalust Ketta jagamine oma tahtmist mööda, siis jagab paigaldusprogramm saadaoleva ruumi ära järgmiste reeglite kohaselt:

Kui kokku on saadaval alla 50 GB, luuakse ainult üks partitsioon / jaoks ning /home jaoks eraldi partitsiooni ei looda.

Kui kokku on saadaval üle 50 GB, luuakse kolm partitsiooni

6/19 saadaolevast koguruumist eraldatakse / jaoks maksimaalse suurusega 50 GB

1/19 eraldatakse saalealaks (swap) maksimaalse suurusega 4 GB

ülejäänu (vähemalt 12/19) eraldatakse /home jaoks

See tähendab, et kui ruumi on 160 GB või rohkem, loob paigaldusprogramm kolm partitsiooni:

50 GB / jaoks

4 GB saaleala jaoks

ja ülejäänu /home jaoks

Märkus

Kui kasutate UEFI süsteemi, tuvastatakse automaatselt ESP (EFI süsteemne partitsioon) või see luuakse, kui seda pole, ja haagitakse asukohas /boot/EFI. Valik Ketta jagamine oma tahtmist mööda on ainuke, mis lubab kontrollida, kas seda on õigesti tehtud.

Kui kasutate pärandsüsteemi (tuntud ka kui BIOS) GPT-kettaga, tuleb luua BIOSi alglaadimispartitsioon, kui seda veel ei ole. See on umbes 1 MiB suurune partitsioon ilma haakepunktita. Selle saab luua paigaldusprogrammis valikuga Ketta jagamine oma tahtmist mööda nagu iga teise partitsiooni. Tuleb ainult silmas pidada, et valiksite failisüsteemiks “BIOS boot partition”.

Kuidas edasi talitada, annab teada peatükk Ketta kohandatud partitsioneerimine DiskDrake'i abil.

Oluline

Mõned uuemad kettad kasutavad nüüd 4096-baidiseid loogilisi sektoreid varasema standardi, 512-baidiste sektorite asemel. Sobiva riistvara puudumise tõttu ei ole paigaldusprogrammis kasutatavat partitsioneerimistööriista niisuguste ketastega testitud.

Mõnes SSD-seadmes on nüüdseks kasutusel kustutusblokk suurusega üle 1 MB. Seepärast soovitame juhul, kui Teil peaks olema niisugune seade, selle eelnevalt partitsioneerida, kasutades mõnda muud partitsioneerimistööriista, näiteks gparted, ja järgmisi sätteid:

Align to = MiB

Free space preceding (MiB) = 2

Samuti kontrollige, et kõigi loodud partitsioonide suurus megabaitides oleks paarisarv.

Haakepunktide valimine

Siin näeb Linuxi partitsioone, mis arvutist leiti. Kui te pole DrakXi ettepanekutega nõus, võite haakepunkte muuta.

Vasakul on rippmenüüdes kirjas saadaolevad partitsioonid. Näiteks sda on kõvaketas ja 5 on partitsiooni number, millele järgneb partitsiooni (maht, haakepunkt, failisüsteemi tüüp).

Kui partitsioone on palju, saab neile haakepunkte valida rippmenüüst (näiteks /, /home ja /var). Võib ka luua oma haakepunkte, näiteks /Video partitsioonile, kuhu soovite salvestada filme, või /Andmed kõigi oma andmefailide tarbeks.

Partitsioonide puhul, mida Teil vaja ei lähe, võib haakepunkti määramata jätta.

Hoiatus

Kui Te ka midagi muudate, kontrollige alati, et Teil jääks alles juurpartitsioon (/).

Vihje

Kui Te pole kindel, mida valida, klõpsake Tagasi ning märkige Ketta jagamine oma tahtmist mööda. Ilmuval ekraanil saab partitsioonile klõpsates näha selle tüüpi ja suurust.

Kui olete kindel, et haakepunktid on paigas, klõpsake Edasi ja valige, kas soovite vormindada ainult partitsioonid, mida DrakX soovitab, või rohkem.

Kõvaketta vormindamise kinnitamine

Klõpsake Tagasi, kui Te ei ole oma valikus kindel.

Klõpsake Edasi, kui olete kindel ning soovite kustutada kõvakettal kõik partitsioonid, kõik operatsioonisüsteemid ja üldse kõik andmed.

Ketta kohandatud partitsioneerimine DiskDrake'i abil

Siin saab kohandada ketta või ketaste jagamist: eemaldada või luua partitsioone, muuta partitsiooni failisüsteemi või suurust ning isegi enne alustamist näha, mida partitsioon sisaldab.

Igale leitud kõvakettale või muule salvestusseadmele (näiteks USB-pulgale) on omaette kaart. Siinsel pildil on näha kaks seadet: sda ja sdb.

Kõigi teiste toimingute jaoks klõpsake kõigepealt vajalikul partitsioonil. Siis saate seda uurida, valida failisüsteemi või haakepunkti, suurust muuta või ka kustutada. Ekspertrežiim pakub rohkem võimalusi, näiteks nime lisamine või partitsiooni tüübi valimine.

Jätkake, kuni kõik on nii, nagu soovite. Kui olete valmis, klõpsake Tehtud.

Hoiatus

Olge ettevaatlik käsklusega Kustuta kõik: pruukige seda ainult siis, kui tõepoolest tahate kustutada valitud salvestusseadmel kõik partitsioonid.

Kui soovite krüptida oma / partitsiooni, peab teil kindlasti olema ka eraldi /boot partitsioon. /boot partitsioonile EI TOHI määrata krüptimisvalikut, sest siis ei ole süsteemi võimalik üldse laadida.

Oluline

Kui paigaldate Mageia UEFI süsteemi, kontrollige, kas ESP (EFI süsteemne partitsioon) on ikka olemas ja korrektselt haagitud asukohta /boot/EFI Vt joonist 1 allpool.

Kui paigaldate Mageia pärand/GPT süsteemi, kontrollige, kas korrektse tüübiga BIOS-e alglaadimispartitsioon on ikka olemas. Vt joonist 2 allpool.

Joonis 1. EFI süsteemipartitsioon

Joonis 2. BIOSi alglaadimispartitsioon

Vormindamine

Siin saab valida, millised partitsioonid vormindada. Kõik andmed partitsioonidel, mis ei ole vormindamiseks märgitud, säilivad.

Üldjuhul on vaja vormindada vähemalt partitsioonid, mille DrakX on valinud.

Kui klõpsata Muud valikud, saab valida partitsioonid, millel kontrollitakse niinimetatud riknenud plokke.

Vihje

Kui te pole kindel, et olete langetanud õige valiku, klõpsake Tagasi, veel kord Tagasi ja siis Kohandatud, et jõuda tagasi peaekraanile. Seal saate uurida, mis partitsioonidel leidub.

Kui olete oma valikus kindel, klõpsake jätkamiseks Edasi.

Alglaadur

Grub2

Grub2 MBR/GPT pärandsüsteemis

Grub2 (graafilise menüüga või ilma selleta) kasutatakse eranditeta alglaadurina MBR/GPT pärandsüsteemi korral.

Vaikimisi kirjutatakse uus alglaadur kas Teie esimese kõvaketta MBR-i (Master Boot Record) või BIOS-i alglaadepartitsioonile.

Grub2-efi UEFI süsteemis

Grub2-efi't kasutatakse eranditeta alglaadurina UEFI süsteemi korral.

Vaikimisi kirjutatakse uus alglaadur (Grub2-efi) ESP-sse (EFI süsteemipartitsioonile).

Kui arvutisse on juba paigaldatud UEFI operatsioonisüsteeme (näiteks Windows 8), tuvastab Mageia paigaldusprogramm Windowsi loodud ESP ja lisab sellele Grub2-efi. Kui ESP puudub, see luuakse. ESP-sid võib põhimõtteliselt olla isegi mitu, aga väga soovitatav on siiski kasutada ainult üht sõltumata sellest, kui palju on arvutis operatsioonisüsteeme.

Alglaaduri häälestamine

Alglaaduri põhiseadistused

Eelistatav alglaadur

See valik on saadaval ainult MBR/BIOS-i pärandsüsteemis. UEFI süsteemi kasutajad isegi ei näe seda.

Alglaadimisseade

Ärge seda muutke, kui Te pole täiesti kindel, et teate, mida teete.

Ooteaeg alglaadimisel

Selles kastis saab panna paika, kui mitu sekundit oodatakse, enne kui käivitatakse vaikimisi operatsioonisüsteem.

Turvalisus

Siin saab määrata alglaaduri parooli. Sellisel juhul küsitakse alglaadimise ajal kasutajanime ja parooli, kui soovite valida mõnda alglaadimiskirjet või seadistusi muuta. Kasutajanimeks on root, parooli saate siin ise määrata.

Parool

Selles kastis saab parooli kindlaks määrata (see pole küll kohustuslik).

Parool (uuesti)

Siia tuleb parool teist korda kirjutada, mille järel DrakX kontrollib, kas see ikka sobib kokku sellega, mille sisestasite esimesel korral.

Muud valikud

ACPI lubamine

ACPI (täiustatud konfiguratsiooni- ja toiteliides) on toitehalduse standard. See võib säästa energiat, lülitades välja kasutamata seadmed. Sama meetodit kasutas varem APM. Selle valimata jätmine võib aga olla kasulik, kui Teie arvuti ei toeta ACPI-t või Te arvate, et ACPI võib põhjustada mingeid probleeme (näiteks suvalisi taaskäivitusi või süsteemi hangumisi).

SMP lubamine

See valik lülitab sisse või välja sümmeetrilise mitmiktöötluse mitme tuumaga protsessorite korral.

APIC lubamine

Selle lubamine või keelamine annab operatsioonisüsteemile või võtab sellelt ligipääsu täiustatud programmeeritavale katkestuste kontrollerile. APIC-seadmed võimaldavad keerulisemaid prioriteedi määramise mudeleid ja täiustatud IRQ (katkestusnõuded) haldamist.

Kohaliku APIC lubamine

Siin saab lubada või keelata kohaliku APIC, mis haldab kõiki konkreetse protsessori väliseid katkestusi SMP-süsteemis.

Alglaaduri seadistamine

Vaikimisi

Vaikimisi käivitatav operatsioonisüsteem.

Lisaargumendid

Siin saab edastada kernelile vajalikku teavet või lasta kernelil alglaadimise ajal anda rohkem teavet.

Võõraste operatsioonisüsteemide otsimine

Kui arvutisse peaks olema paigaldatud teisigi operatsioonisüsteeme, püüab Mageia lisada need oma alglaadimismenüüsse. Kui Te seda ei soovi, eemaldage märge kastikesest Võõraste operatsioonisüsteemide otsimine.

Muud valikud

Ekraanilahutus

Siin saab määrata ekraani suuruse ja värvisügavuse, mida alglaadur kasutab. Allapoole kolmnurgale klõpsates saab vaiida muute suuruse ja värvisügavuse valikute seast.

ESP-i ega MBR-i ei puudutata

See tasub valida juhul, kui Mageia otsese laadimise asemel eelistatakse seda tööle panna teisest operatsioonisüsteemist ahellaadimisega. Näidatakse hoiatust, et alglaadur puudub. Klõpsake Olgu, kui olete täiesti kindel, et saate aru, mida see tähendab ja teeb ja tahate ikkagi jätkata.

Muud sätted

Olemasoleva alglaaduri kasutamine

Täpne protseduur, kuidas lisada Mageia süsteem olemasolevale alglaadurile, väljub käesoleva abiteksti raamest, kuid enamasti tähendab see asjakohase alglaaduri paigaldamise programmi käivitamist, mis tuvastab ja lisab selle automaatselt. Uurige selle kohta lähemalt vastava operatsioonisüsteemi dokumentatsiooni.

Paigaldamine ilma alglaadurita

Ehkki võite langetada otsuse paigaldada Mageia ilma alglaadurita (vt sektsiooni 2.1 Muud valikud), ei ole see sugugi soovitatav, kui Te ei ole just absoluutselt kindel, et teate, mida teete, sest ilma mingisugusegi alglaadurita ei suuda Teie operatsioonisüsteem lihtsalt käivituda.

Alglaadimismenüü kirje lisamine või muutmine

Selleks tuleb käsitsi muuta faili /boot/grub2/custom.cfg või kasutada rakendust grub-customizer (selle leiab Mageia tarkvarahoidlast).

Märkus

Täpsemat teavet annab meie wiki: https://wiki.mageia.org/en/Grub2-efi_and_Mageia

Taaskäivitamine

Kui alglaadur on paigaldatud, palutakse Teil arvuti seisata, eemaldada DVD või USB-pulk ja arvuti taaskäivitada.

Oluline

Kindlasti talitage seiskamisel ja taaskäivitamisel just nõutavas järjekorras.

Kui olete valmis, vajutage Lõpeta.

Taaskäivitamise järel näete allalaadimise edenemisribasid. Need annavad märku, et parajasti laaditakse alla tarkvaraallikaid (vt täpsemalt tarkvarahalduse osast).

Kasutajate haldamine

Administraatori (root) parooli määramine

Kõigi Mageia paigalduste korral on soovitatav määrata administraatori (Linuxis kasutatakse selle kohta tavaliselt väljendit superuser või root) parool. Parooli ülemisse kasti kirjutades muutub kilbi värv punasest kollaseks ja roheliseks vastavalt sellele, kui tugevaks parooli hinnatakse. Roheline kilp tähendab, et parool on tugev ja kindel. Sama parool tuleb kirjutada teist korda kohe allpool olevasse kasti: sellega kontrollitakse, et parool sai esimesse kasti õigesti kirjutatud, neid kahte omavahel võrreldes.

Märkus

Kõik paroolid on tõstutundlikud, see tähendab arvestavad väike- ja suurtähti. Parooli tugevuse huvides on mõistlik kasutada tähtede (nii suur- kui ka väiketähtede) kõrval ka numbreid ja muid märke.

Kasutaja lisamine

Siin saab lisada kasutaja. Kasutajal on vähem õigusi kui administraatoril (root), kuid siiski piisavalt internetis liikumiseks, kontoritöörakenduste kasutamiseks, mängimiseks ja kõigeks muuks, mida tavaline kasutaja oma arvutis teeb.

Ikoon

Sellele nupule klõpsates saab muuta kasutaja ikooni.

Pärisnimi

Siin saab kirja panna kasutaja tegeliku nime.

Kasutajatunnus

Siin saab kirja panna kasutajanime või lasta DrakXil pakkuda pärisnimest tuletatud variandi. Kasutajatunnus on tõstutundlik.

Ettevaatust

Siin sisestatud kasutajatunnus peaks erinema kõigist teistest kasutajatunnustest, mida parajasti tarvitate oma kodukataloogi /home puhul. Mõned kasutaja parameetrid kirjutatakse kasutajaruumi, mõned võivad sealjuures üle kirjutada tegelikke andmeid näiteks rakendustes Firefox, Thunderbird või KMail ...

Parool

Siin saab kirja panna kasutaja parooli. Tekstikasti lõpus on kilp, mis näitab parooli tugevust (vt ka märkust).

Parool (uuesti): siia tuleb parool teist korda kirjutada, mille järel DrakX kontrollb, kas see ikka sobib kokku sellega, mille sisestasite esimesel korral.

Märkus

Kõigi Mageia paigaldamise ajal lisatud kasutajate kodukataloog on nii lugemis- kui ka kirjutuskaitstud (umask=0027).

Kõik vajalikud kasutajad saab lisada juba paigaldamise ajal kokkuvõtte etapil. Valige seal Kasutajate haldamine.

Ligipääsuõigusi saab mõistagi muuta ka pärast paigaldamist.

Põhjalikum kasutajate haldamine

Nupule Muud valikud klõpsates ilmub ekraan, kus saab muuta lisatava kasutaja mõningaid seadistusi.

Shell: selles rippmenüüs saab muuta shelli, mida kasutab eelmisel ekraanil lisatud kasutaja. Valikuteks on Bash, Dash ja Sh.

Kasutaja ID: siin saab määrata eelmisel ekraanil lisatud kasutaja ID. See on arv. Kui Te ei tea, milleks see hea on, ärge siia midagi kirjutage.

Grupi ID: siin saab määrata grupi ID. Kui Te ei tea, milleks see hea on, ärge ka siia midagi kirjutage.

Sisselogimisekraan

SDDM sisselogimisekraan

Lõpuks ilmub sisselogimisekraan.

Kirjutage oma kasutajanimi ja parool ning mõne hetke pärast ilmub Teie ette juba KDE Plasma või GNOME töölaud vastavalt sellele, millist Live-andmekandjat kasutate. Nüüd võite oma vastset Mageiat kasutama ja nautima hakata.

Rohkem teavet leiab Mageia wikist.

Mageia eemaldamine

Kui Mageia ei võida Teie poolehoidu või paigaldamine ei kulge korralikult, võib tekkida soov sellest üldse lahti saada. Erinevalt mõnestki operatsioonisüsteemist Mageia arvestab Teie sooviga ja võimaldab soovi korral ka endale täielikult selja keerata.

Kui olete oma andmed varundanud, taaskäivitage Mageia DVD ja valige Päästesüsteem ning seejärel käsk Restore Windows boot loader. Järgmisel arvuti käivitamisel ongi Teie käsutuses ainult Windows, mitte enam võimalus operatsioonisüsteemi valida.

Ruumi tagasisaamiseks Windowsis, mida Mageia oma partitsioonide alla võttis, valige Start → Control Panel → Administrative Tools → Computer Management → Storage → Disk Management. Mageia partitsiooni tunneb ära kirje Unknown ning samuti suuruse ja asukoha järgi kettal. Klõpsake mõnele Mageia partitsioonile hiire parema nupuga ja valige Delete. Ruum vabanebki.

Kui Teil on XP, saate luua uue partitsiooni ja selle vormindada (kas FAT32 või NTFS-vormingusse). Uuele partitsioonile antakse oma täht.

Vista või 7 korral on veel üks võimalus: saab laiendada olemasolevat partitsiooni, mis asub vabanenud ruumist vasakul. Leidub ka teisi partitsioneerimistööriistu, mida saab kasutada, näiteks nii Windowsis kui ka Linuxis kättesaadav gparted. Nagu ikka partitsioonide muutmise korral, olge väga ettevaatlik ja kindlasti varundage eelnevalt kõik oma vähegi olulisemad andmed.